得梁谿家問足慰遠懷因和淵明答龐參軍之作
作者：李綱
朝代：宋

paragraphs: 剝啄叩門，梁谿有書。
發函讀之，遠懷以娛。
長少童稚，咸安其居。
森然滿前，如返我廬。
一書可寶，萬金非珍。
契闊寤歎，乃兹相親。
鵲不吾欺，鳴以告人。
載詢僕夫，以及其鄰。
嗟我諸季，鷄鳴孜孜。
左圖右書，中心好之。
山川修阻，貽我以詩。
三復佳句，實慰所思。
翩翩鴻鴈，暫聚亟分。
豈無他人，非我所欣。
清宵步月，白日看雲。
無遐邇心，好音數聞。
昔我之來，鶗鴂將鳴。
今也歲晏，霜露載零。
言念沙漠，有懷玉京。
終夕不寐，羣生未寧。
悵望東吳，慨臨西風。
願化獨鶴，烟霄可冲。
敬慎威儀，惟以令終。
黄髪爲期，其愛爾躬。